Waar die gompou vlieg | | INK Waar die gompou vlieg – INK
Titel: Waar die gompou vlieg
Datum gepubliseer: 29 Julie 2017 Aantal woorde: 152 109 Kere gelees ♥5
Op ‘n plaas in die Limpopo
lemoen die boorde vol in vrug.
En naby Pont Drift vlieg ‘n gompou.
O hoe verlang ek nou weer t’rug
na ‘n winter wat nie koud word nie
en die saligheid van son
wat middaglaat so lou laat voel.
Ek sou teruggaan
na daardie plek waar nagte lewe
met bosbokooie oor jou stoep
en ‘n skopsuil in die donkerte.
Ek hoor nog steeds sy roep
(prrrp … prrrp)
na daglig wat deur krone vlam –
om daar te towerwoud
oor stam en tak en dooie blaar.
Die vaal gras tint tot goud
langs groot riviere
waarom koorsbome nog groen.
En oor ‘n droë loop kruis mens en dier
soos hul vir eeue reeds al doen.
Ek verbeeld jou weer, Limpopo –
jou arende wat vis kom vang.
Ek sien ‘n gompou vlieg by Pont Drift.
En hoe laat dít
my nou verlang.
Lees soortgelyke 3de Skryfkompetisie – Ink.org.za (1 Julie 2017 tot 10 Oktober 2017), Gedigte, Julie 2017 – Oop en nuwe projek
Pragtig, baie dankie vir jou bydrae tot die Julie Oop en nuwe projek
Julie 30, 2017
Ek love dit, my wereld daai
Bair dankie, Okatopi. Ek waardeer die lees en kommentaar 🙂
Kommentaar telling: 755
0 Lid, 113 gaste aanlyn